b'\n_START_ARTICLE_\nCoulombov zakon\n_START_PARAGRAPH_\nCoulombov z\xc3\xa1kon [kul\xc3\xb3nov ~] je v fiziki zakon, ki podaja, kako sila med dvema to\xc4\x8dkastima elektri\xc4\x8dnima nabojema pojema z razdaljo. Imenuje se po francoskem fiziku, in\xc5\xbeenirju in \xc4\x8dastniku Charlesu Augustinu de Coulombu, ki ga je leta 1783 s svojo torzijsko tehtnico prvi raziskoval in objavil. Odvisnost sile od razdalje je pred tem predlagal Joseph Priestley. Odvisnost od razdalje in naboja je pred Coulombom odkril, vendar tega ni objavil Henry Cavendish. Absolutna vrednost sile je premo sorazmerna produktu obeh nabojev in obratno sorazmerna s kvadratom razdalje med njima. Sila je privla\xc4\x8dna, \xc4\x8de sta naboja razli\xc4\x8dno predzna\xc4\x8dena (eden pozitivno in drugi negativno), in odbojna, \xc4\x8de sta enako predzna\xc4\x8dena.'